Frykter bruken av landslagstøy: – Skal vi risikere livet? 
Etter terrorangrepet rettet mot svenske fans i Brussel mandag, har diskusjonen om bruken av blågult tøy begynt å rulle. Landslagssjef Janne Andersson vurderer å legge om praksisen. – Det føles ikke som om vi kan gjøre det. Skal vi risikere livet? Det er noe man ikke bør gjøre akkurat nå. Det er den umiddelbare følelsen. Selv om vi har gjort det i alle år, så kan man ikke gå rundt slik lenger, sier Andersson ifølge Aftonbladet.  Når fotballspillere er på landslagssamling, er det ofte vanlig at man kler seg i nasjonens tøy når man viser seg offentlig.  Spørsmålet ble forsterket etter at to svenske statsborgere ble skutt og drept i Brussel, halvannen time før avspark mellom Belgia og Sverige. Belgias statsminister Alexander De Croo sa at gjerningsmannen rettet seg spesifikt mot svenske supportere.  Belgiske myndigheter har konkludert med at motivet sannsynligvis var sinne mot Sverige etter koranbrenninger. Kampen ble avbrutt i pausen, og Uefa bekreftet torsdag at kampen ikke skal spilles ferdig. Landslagssjef Andersson mener det fører en stolthet og en tilhørighet ved seg å bære nasjonens farger, men er i villrede om spillere og supportere bør gjøre det i tiden fremover. – Samtidig vil man at de gode kreftene skal vinne. Jeg har selv dratt på landslagskamper før jeg ble landslagssjef. Det er fint, synes jeg, å ha drakten på seg. Det gir en stolthet.  – Jeg tror ikke man skal dukke under for onde krefter, men samtidig må vi lese omverdenen. Det finnes eksperter som kan dette bedre, men jeg har mange spørsmål, sier han.  Tirsdag møtte Sveriges statsminister Ulf Kristersson pressen etter skytehendelsen. Der fikk han også spørsmålet om hvordan man skal tenke når man reiser utenlands for å støtte sine svenske lag. Han er klar i talen til tross for at svenske tilskuere fikk beskjed om å ta av seg trøyen da de forlot stadionen i Brussel.  Noen fikk bytte tøy med belgiske supportere, for å blande inn i mengden. Det ble gjort som følge av at terrornivået økte fra tre til fire og at gjerningsmannen på det tidspunktet fremdeles var på frifot.  – I går var det slik at belgiske myndigheter bestemte at man ikke skal gå med trøyen, men slik kan vi ikke ha det i lengden, sa han. – Svensker skal alltid stolt kunne gå rundt med flagget eller den blågule trøyen. Alt annet er utenkbart. Vi skal være stolte over landet vårt og vår frihet, ikke skjemme oss over det.  – Vi skal møte hatet med mer demokrati og mer åpenhet, men også med mer sikkerhet. For ellers kan vi ikke, sa Kristersson. Både Riksidröttsforbundet og UD oppfordrer til tiltak som følge av at trusselbildet er reist mot Sverige.  Tirsdag ble det sendt ut en punktliste til ulike særforbund med anbefalinger om hva svenske utøvere bør tenke på når man reiser til turneringer, kamper og konkurranser utenlands, skriver Aftonbladet. 
Sveriges landslagssjef, Janne Andersson, vurderer å endre praksisen med å bære nasjonens farger offentlig etter et terrorangrep rettet mot svenske fans i Brussel. To svenske statsborgere ble drept i angrepet halvannen time før avspark av EM-kvalifiseringskampen mellom Belgia og Sverige. Gjerningspersonen publiserte en video der han sverget troskap til islamistiske grupper og skrøt av å ha drept svensker. Det antydes at angrepet var en hevnhandling etter koranbrenning i Sverige. Selv om Andersson mener det å bære nasjonens farger bærer stolthet og tilhørighet, uttrykker han bekymring for sikkerheten til spillere og supportere. Statsminister Ulf Kristersson sier imidlertid at svensker alltid skal kunne bære flagget eller den blågule trøyen stolt, men at man må øke sikkerheten.  Som respons på det økte trusselbildet, har både Riksidröttsforbundet og UD sendt ut anbefalinger til særforbund om hva de bør tenke på når de reiser til konkurranser. 